ਸਵਾਲ – ਪੰਜਾਬ ਵਿੱਚ ਪਿਛਲੇ ਸਾਲਾਂ ਵਿੱਚ ਕਈਂ ਗੈਂਗਸਟਰਾਂ ਦੇ ਮੁਕਾਬਲੇ ਬਣਾਏ ਗਏ ਹਨ ਜੇਕਰ ਮੁਕਾਬਲਿਆਂ ਦੇ ਵਰਤਾਰੇ ਨੂੰ ਦੇਖੀਏ ਤਾਂ ਪਹਿਲਾਂ ਕਿਸੇ ਵਿਚਾਰਧਾਰਾ ਨਾਲ ਜੁੜੇ ਲੋਕਾਂ ਦੇ ਹੀ ਬਣਾਏ ਜਾਂਦੇ ਸਨ ਹੁਣ ਦੀ ਸਰਕਾਰੀ ਨੀਤੀ ਵਿੱਚ ਇਸ ਬਦਲਾਅ ਤੋਂ ਕੀ ਸੁਨੇਹਾ ਮਿਲਦਾ ਹੈ?
ਜਵਾਬ – ਇਸਦੇ ਦੋ ਕਾਰਣ ਹੋ ਸਕਦੇ ਹਨ । ਇੱਕ ਕਾਰਣ ਇਹ ਕਿ ਇੰਡੀਆ ਦੇ ਵਿੱਚ ਪਹਿਲਾਂ ਇਸ ਤਰੀਕੇ ਦੇ ਪੇਸ਼ੇਵਰ ਗੈਂਗ ਖਾਸਕਰ ਬੰਬੇ ਵਰਗੇ ਸ਼ਹਿਰਾਂ ’ਚ, ਉਥੇ ਵੀ ਜਿੰਨਾ ਸਮਾਂ ਇਹ ਵਰਤਾਰਾ ਸਟੇਟ ਦੇ ਕੰਟਰੋਲ ਵਿੱਚ ਚੱਲਦਾ ਉਨਾ ਸਮਾਂ ਪੁਲਿਸ ਮੁਕਾਬਲਾ ਨਹੀਂ ਸੀ ਬਣਾਇਆ ਜਾਂਦਾ ਪਰ ਜਦੋਂ ਗੈਂਗਸਟਰ ਵਰਤਾਰਾ ਕਾਫੀ ਫੈਲ ਜਾਂਦਾ ਹੈ ਤਾਂ ਉਹਦੇ ਬਾਅਦ ਸਟੇਟ ਇਸ ਵਰਤਾਰੇ ਨੂੰ ਕਾਬੂ ਵਿੱਚ ਰੱਖਣ ਲਈ ਜਿਹੜਾ ਕੋਈ ਬੰਦਾ ਆਪਣੀ ਫਿਤਰਤ ਕਰਕੇ ਬਾਗੀ ਹੁੰਦਾ ਹੈ ਜਾਂ ਜਿਹੜਾ ਸਰਕਾਰ ਦੇ ਪ੍ਰਬੰਧ ਦੇ ਦਾਇਰੇ ’ਚੋਂ ਬਾਹਰ ਜਾਣ ਦੀ ਇੱਛਾ ਰੱਖਦਾ ਹੁੰਦਾ ਜਾਂ ਜਿਹਦੇ ਵਿੱਚ ਅਜਿਹਾ ਮਾਦਾ ਹੁੰਦਾ ਹੈ ਉਹਨਾਂ ਦਾ ਫਿਰ ਮੁਕਾਬਲਾ ਬਣਾਉਣ ਦੀ ਪੁਲਿਸ ਨੂੰ ਖੁੱਲ ਦੇ ਦਿੰਦੀ ਹੈ । ਮੁਕਾਬਲੇ ਵਿੱਚ ਗੈਂਗਸਟਰ ਨੂੰ ਮਾਰਨਾ ਜੰਗਲ ਦੀ ਅੱਗ ਦੀ ਨਿਆਈਂ ਹੈ ਜੋ ਜੰਗਲ਼ ਨੂੰ ਖਤਮ ਕਰਨ ਲਈ ਨਹੀਂ ਸਗੋਂ ਜੰਗਲ ਦੇ ਫਾਇਦੇ ਲਈ ਲਾਈ ਜਾਂਦੀ ਹੈ, ਜਦੋਂ ਵੱਡੇ ਬੂਟੇ ਪੂਰੀ ਤਰ੍ਹਾਂ ਫੈਲ ਜਾਂਦੇ ਹਨ ਤਾਂ ਜੰਗਲ ’ਚ ਅੱਗ ਲਾਈ ਜਾਂਦੀ ਹੈ ਤਾਂ ਕਿ ਜਿਹੜੀਆਂ ਹੋਰ ਛੋਟੀਆਂ ਝਾੜੀਆਂ ਹਨ ਉਹ ਜਲ ਜਾਣ । ਇਸ ਨਾਲ ਜੰਗਲ ਦਾ ਵਾਧਾ ਸਹੀ ਤਰੀਕੇ ਹੁੰਦਾ ਹੈ । ਇਸੇ ਪ੍ਰਕਾਰ ਕੁਛ ਗੈਂਗਸਟਰ ਨੂੰ ਮਾਰਨ ਦਾ ਮੰਤਵ ਇਸ ਵਰਤਾਰੇ ਨੂੰ ਖਤਮ ਕਰਨਾ ਨਹੀਂ ਹੁੰਦਾ ਸਗੋਂ ਆਪਣੇ ਕਾਬੂ ਵਿਚ ਕਰਨਾ ਹੁੰਦਾ ਹੈ।

ਮੁਕਾਬਲੇ ਬੰਬੇ ਵੀ ਬਣਾਏ ਗਏ, ਯੂ.ਪੀ. ਵੀ ਬਹੁਤ ਬਣਾਏ ਗਏ, ਪੰਜਾਬ ਦੇ ਵਿੱਚ ਇਸ ਤਰੀਕੇ ਦੇ ਪੇਸ਼ੇਵਰ ਗੈਂਗਾ ਆਲਾ ਕੰਮ ਨਵਾਂ ਹੈ । ਮੇਰੇ ਖਿਆਲ ਦੇ ਵਿੱਚ ਏਥੇ ਵੀ ਇਹਨਾਂ ਨੇ ਜਿਹੜੇ ਬੰਦੇ ਸਟੇਟ ਦੇ ਦਾਇਰੇ ਤੋਂ ਬਾਹਰ ਜਾਂਦੇ ਸੀ ਉਹਨਾਂ ਦਾ ਮੁਕਾਬਲਾ ਬਣਾ ਕੇ ਬਾਕੀਆਂ ਨੂੰ ਕੰਟਰੋਲ ਕਰਨ ਦਾ ਇੱਕ ਦੌਰ ਚਲਾਇਆ ਹੈ।

ਦੂਜਾ ਇੱਕ ਕਾਰਨ ਇਹ ਵੀ ਮੰਨਿਆ ਜਾ ਸਕਦਾ ਹੈ ਕਿ ਜਿਵੇਂ ਤੁਸੀਂ ਪਹਿਲਾਂ ਕਿਹਾ ਕਿ ਕੁਝ ਬੰਦੇ ਪ੍ਰੇਰਣਾ ਸੰਤਾਂ ਦੇ ਸੰਘਰਸ਼ ਤੋਂ ਲੈਂਦੇ ਹਨ ਅਤੇ ਦੂਸਰਾ ਉਹ ਲੜ੍ਹਨ ਵਾਲੇ ਵੀ ਹਨ, ਸੋ ਇਸ ਕਰਕੇ ਜਿਸ ਤਰੀਕੇ ਦਾ ਪੰਜਾਬ ’ਚ ਰਾਜਨੀਤਕ ਖਲਾਅ ਹੈ, ਇੰਡੀਆ ਦੇ ਵਿੱਚ ਵੀ ਰਾਜਨੀਤਕ ਅਸਥਿਰਤਾ ਵਧ ਰਹੀ ਹੈ ਉਹਦੇ ਚਲਦੇ ਸਟੇਟ ਨੂੰ ਡਰ ਹੋ ਸਕਦਾ ਹੈ ਕਿ ਇਹ ਕਿਤੇ ਸਿੱਖ ਜੁਝਾਰੂ ਲਹਿਰ ਵਾਲੇ ਪਾਸੇ ਨੂੰ ਨਾਂ ਚਲੇ ਜਾਣ । ਜਿੰਨਾ ਦੇ ਵਿੱਚ ਉਨ੍ਹਾਂ ਨੂੰ ਲਗਦਾ ਹੋਣਾ ਕਿ ਇਹ ਅੰਸ਼ ਹਨ, ਮੇਰੇ ਖਿਆਲ ਉਨ੍ਹਾਂ ’ਚ ਮੁਕਾਬਲਾ ਕਰਨ ਦੇ ਪਲੈਨ ਬਣੇ ਹੋਣਗੇ।